b'\n_START_ARTICLE_\nDen konfidensielle\n_START_PARAGRAPH_\nDen konfidensielle \xe2\x80\x93 \xc2\xabDK\xc2\xbb \xe2\x80\x93 var en av de illegale avisene som ble utgitt under den tyske okkupasjonen av Norge under andre verdenskrig. Avisen var en videref\xc3\xb8ring av Nyhetene i dag, senere Nyhetene i uken og atter senere For frihet og rett._NEWLINE_Avisutgivelsen hadde sitt utspring i en lyttergruppe i T\xc3\xb8nsberg, der en krets jevnlig var samlet rundt en av de ulovlige radioene som fortsatt var i bruk etter at okkupantene i 1941 inndro mottagerne. I forbindelse med jula 1941 var s\xc3\xb8strene Gerd Hoff og Kjersti Hoff p\xc3\xa5 bes\xc3\xb8k fra hovedstaden, for \xc3\xa5 tilbringe h\xc3\xb8ytiden hjemme i T\xc3\xb8nsberg. De var engstelige for den ulovlige radiolyttingen, der kretsen vokste og trafikken \xc3\xb8kte. Mest var det kvinner som deltok. Risikoen var ikke ubetydelig, en nazist hadde attp\xc3\xa5 til kontorer i etasjen under._NEWLINE_S\xc3\xb8strene begynte derfor \xc3\xa5 skrive ned nyhetene, og sende daglige kopier til de som tidligere hadde m\xc3\xb8tt opp. Avskriftene ble laget med gjennomslag, i om lag 30 eksemplarer. I f\xc3\xb8rste omgang var dette kanskje tryggere, men slik det utviklet seg skulle risikoen snart \xc3\xb8ke._NEWLINE_Gjennom en av distribut\xc3\xb8rene, via en motstandsgruppe i T\xc3\xb8nsberg, fikk s\xc3\xb8strene kontakt med den illegale \xc2\xabstoravisen\xc2\xbb London-nytt i Oslo. Gruppa bak London-Nytt var p\xc3\xa5 jakt eller en kontakt i T\xc3\xb8nsberg, for \xc3\xa5 f\xc3\xa5 stensilert en ukentlig avis der. F\xc3\xb8rst og fremst var de opptatt av \xc3\xa5 f\xc3\xa5 spredt den p\xc3\xa5 skipsverftet Kaldnes mek. S\xc3\xb8strene p\xc3\xa5tok seg jobben med \xc3\xa5 produsere lokalutgaven. De fikk en stensilmaskin fra Oslo og kunne n\xc3\xa5 stensilere b\xc3\xa5de hovedstadsavisen og sin egen avis, som i utgangspunktet hadde v\xc3\xa6rt navnl\xc3\xb8s. Den fikk n\xc3\xa5 navnet Nyhetene i dag. Senere fikk den navnet Nyhetene i uken, etter at kontakten med Oslo hadde blitt vanskeligere og de faste forsendelsene opph\xc3\xb8rte._NEWLINE_Da okkupantene slo til mot de illegale avisene ved det s\xc3\xa5kalte \xc2\xabpressekrakket\xc2\xbb i februar 1944 var ogs\xc3\xa5 s\xc3\xb8strenes avis i faresonen. En kort periode m\xc3\xa5tte utgivelsen stanse. Men alt i mai startet de ukentlige utgivelser igjen, n\xc3\xa5 under avisnavnet For frihet og rett. Senere begynte de daglige utgivelser, og tok navnet Den konfidensielle. DK fortsatte utgivelsene helt til tyskerne kapitulerte._NEWLINE_S\xc3\xb8strene utga alt i alt n\xc3\xa6r tusen nummer av sin illegal avis, med et opplag som vokste fra rundt 100 eksemplarer den f\xc3\xb8rste tiden til rundt 500 ved krigens slutt.'